CELEX: 62019TN0134
Language: mt
Date: 2019-02-28 00:00:00
Title: Kawża T-134/19: Rikors ippreżentat fit-28 ta’ Frar 2019 — AM vs BEI

6.5.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 155/46
            
         
      Rikors ippreżentat fit-28 ta’ Frar 2019 — AM vs BEI
      (Kawża T-134/19)
      (2019/C 155/55)
      Lingwa tal-kawża: il-Franċiż
      
         Partijiet
      
      
         Rikorrent: AM (rappreżentanti: L. Levi u A. Champetier, avukati)
      
         Konvenut: Il-Bank Ewropew tal-Investiment
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tiddikjara dan ir-rikors ammissibbli u fondat;
               
            konsegwentement,
      
                  —
               
               
                  tannulla d-deċiżjonijiet tal-President tal-BEI tat-30 ta’ Ġunju 2017 u tal-11 ta’ Diċembru 2017 sa fejn dawn jirrifjutaw lir-rikorrent il-benefiċċju tal-allowance tal-mobbiltà ġeografika prevista fl-Artikolu 1.4 tad-dispożizzjonijiet amministrattivi applikabbli għall-persunal;
               
            
                  —
               
               
                  sa fejn ikun meħtieġ, tannulla d-deċiżjoni tal-President tal-BEI tal-20 ta’ Novembru 2018 li tiċħad il-konklużjonijiet tal-kummissjoni ta’ konċiljazzjoni u li tikkonferma d-deċiżjonijiet tat-30 ta’ Ġunju 2017 u tal-11 ta’ Diċembru 2017;
               
            għaldaqstant,
      
                  —
               
               
                  tikkundanna lill-konvenut iħallas l-allowance tal-mobbiltà ġeografika retroattivament mill-1 ta’ April 2017, jiġifieri, fil-jum tal-preżentata ta’ dan ir-rikors, EUR 36 045.6 (EUR 1 567.20 x 23 xahar);
               
            
                  —
               
               
                  tikkundanna lill-konvenut iħallas l-interessi moratorji fuq l-allowance tal-mobbiltà ġeografika dovuta mill-1 ta’ April 2017 u dan sal-ħlas sħiħ, fejn l-interessi moratorji huma ffissati bir-rata ta’ interessi tal-Bank Ċentrali Ewropew miżjuda b’2 punti.
               
            
         Motivi u argumenti prinċipali
      
      Insostenn tar-rikors tiegħu, ir-rikorrent jinvoka erba’ motivi.
      
                  1.
               
               
                  L-ewwel motiv ibbażat fuq ksur tal-Artikolu 1.4 tad-dispożizzjonijiet amministrattivi applikabbli għall-persunal u fuq ksur tal-Artikoli 1 u 11 tal-Anness VII ta’ dawn id-dispożizzjonijiet.
               
            
                  2.
               
               
                  It-tieni motiv ibbażat fuq ksur tal-prinċipji ta’ aspettattivi leġittimi, ta’ prevedibbiltà ġuridika u tal-prinċipju ta’ premura.
               
            
                  3.
               
               
                  It-tielet motiv ibbażat fuq ksur tal-prinċipju ta’ nondiskriminazzjoni, tal-Artikolu 1.3 tal-Kodiċi ta’ Kondotta tal-Persunal tal-BEI u tal-Artikolu 21 tal-Karta tad-Drittijiet Fundamentali tal-Unjoni Ewropea.
               
            
                  4.
               
               
                  Ir-raba’ motiv ibbażat fuq ksur tal-prinċipju ta’ amministrazzjoni tajba u tal-prinċipju ta’ terminu raġonevoli.